Renny Harlin 2017
**Renny Harlin** (endise nimega **Renny Lauri Mauritz Harjola**; sündinud 15. märtsil 1959 Riihimäel; 1987. aastast kannab isa sünninime Harlin) on Soome päritolu filmirežissöör ja -produtsent, kes tegutseb USA-s Hollywoodis ning keda tuntakse peamiselt tema märulifilmide järgi.

Elukäik
-------

### Soomest Hollywoodi

Teed filmimaailma alustas ta 1980. aastail telereklaamide ja suurettevõtete (nt Shelli) turundus- ja mainefilmide tegijana. Seejärel tegeles ta Soome filmide rahvusvahelisele turule viimisega, kui tutvus ja sõbrunes Los Angeleses töötava soomlase Markus Seliniga. Koos kirjutasid nad filmi "Arctic Heat" stsenaariumi ning olid filmi peaosalise Chuck Norrisega juba lepingu sõlminud, kuid projekt jäi rahaprobleemide tõttu soiku ning Chuck Norris ei tahtnud sellest filmist enam midagi kuulda. 

Küll aga saadi kaubale Chuck Norrise poja Mick Norrisega, kui Harlinil ja Selinil oli senine stsenaarium tugevalt ümber töötatud ning Ameerikast olid leitud ka rahastajad märulifilmile, mis kandis uut pealkirja – "Born American" – ja valmis pelgalt aastaga ehk 1986. aastal. Film räägib kolmest USA tudengist, kes üritavad Soome kaudu pääseda NSV Liitu, kuid langevad piiriületusel tekkinud intsidendis Nõukogude sõjaväelaste kätte vangi. Film saavutas esimese (ja ka kõige kallima) Soome filmina välismaal enneolematu edu: seda näidati rohkem kui tuhandes USA kinos ja see jõudis USA kinofilmide vaadatavuse edetabelis 9. kohale. Ilmselt poliitilistel põhjustel (tegu oli ikkagi 1986.–1987. aastaga!) ei läinud filmil sugugi hästi Soomes, kus ei lubatud filmi kinodes näidatagi. Selle peale kolis Renny Harlin Soomest jäävalt Los Angelesse ja asus ehitama oma Hollywoodi-karjääri, mis kujunes vägagi edukaks.

### Järgmised filmid Hollywoodis

Ta toodab veel Soome filmi "Mannerheim", mis käsitleb marssal Carl Gustaf Emil Mannerheimi elu, kuid mille rahastamisega tekkis probleeme. Lisaks sellele toodab ta koostöös David Imedashviliga filmi viiepäevasest Vene-Gruusia sõjast. Filmi tegevprodutsendid on Mirza Davitaia ja Dyndy Kuipers. Ameerika Ühendriikide filminäitleja Andy Garcia kehastab selles president Mihheil Saakašvilit.

Filmid
------

| Aasta | Film | Eestikeelne pealkiri | Filmitegija roll |
| --- | --- | --- | --- |
| 1986 | "Born American" (Soomes "Jäätävä polte" ja "Arctic Heat") |  | režissöör |
| 1988 | "Prison" | "Vangla" | režissöör, stsenarist |
| 1988 | "A Nightmare on Elm Street 4: The Dream Master" | "Elm Streeti painaja 4" | režissöör |
| 1990 | "The Adventures of Ford Fairlane" |  | režissöör |
| 1990 | "Die Hard 2" | "Visa hing 2" | režissöör |
| 1993 | "Cliffhanger" |  |
| 1995 | "Cutthroat Island" | "Kõrilõikajate saar" |  |
| 1996 | "The Long Kiss Goodnight" | "Pikk lahkumissuudlus" |  |
| 1999 | "Deep Blue Sea" | "Sügav sinine meri" |  |
| 2001 | "Driven" | "Võidusõit" |  |
| 2004 | "Exorcist: The Beginning" | "Vaimude väljaajaja: Algus" |  |
| 2004 | "Mindhunters" | "Mõrvar meie seas" |  |
| 2006 | "The Covenant" |  |  |
| 2007 | "Cleaner" |  |  |
| 2009 | "12 Rounds" | "12 raundi" |  |
| 2011 | "5 Days of War" |  |  |
| 2013 | "The Dyatlov Pass Incident" (USA-s "Devil's Pass"; vene "Тайна перевала Дятлова") | "Djatlovi kuru intsident" |  |
| 2014 | "The Legend of Hercules" |  |  |
| 2016 | "Skiptrace" |  |  |
| 2018 | "Legend of the Ancient Sword" |  |  |
| 2019 | "Bodies at Rest" |  |  |

Isiklikku
---------

Ta oli aastatel 1993–1998 abielus näitleja Geena Davisega.

Viited
------

1. ↑  Renny Harlini lühielulugu IMDb-s Vaadatud 19.03.2021.
2. ↑  Michael Fleming. Harlin gets serious about war - Variety, 03.08.2009
3. ↑  Hendrik Vosman. Andy Garcia kehastab uues mängufilmis Mihheil Saakašvilit - Elu24.ee, 19.10.2009

Välislingid
-----------

* Renny Harlini koduleht